18.9.2023 г.
BG
Официален вестник на Европейския съюз
L 229/39
Член 30 Работа на Европейския съвет по полупроводниците 1.
Европейският съвет по полупроводниците провежда редовни заседания най-малко веднъж годишно.
Той може да провежда извънредни заседания по искане на Комисията или на държава членка, както е посочено в членове 20 и 23. 2.
Европейският съвет по полупроводниците провежда отделни заседания за своите задачи, посочени в член 28, параграф 2, буква а), и за своите задачи, посочени в член 28, параграф 2, букви б), г), д) и е). 3.
Председателят, след като се консултира с членовете на Европейския съвет по полупроводниците, свиква заседанията и подготвя дневния ред в съответствие със задачите на Европейския съвет по полупроводниците съгласно настоящия регламент и неговия процедурен правилник.
Комисията предоставя административна и аналитична подкрепа за дейностите на Европейския съвет по полупроводниците съгласно член 28. 4.
Когато е целесъобразно, председателят включва в работата представителни организации от сектора на полупроводниците и кани експерти със специфичен експертен опит в съответната област, включително от организациите на заинтересованите страни, и назначава наблюдатели, които да участват в заседанията, включително по предложение на членовете.
Председателят може да улеснява обмена между Европейския съвет по полупроводниците и други органи, служби, агенции и експертни и консултативни групи на Съюза.
За тази цел председателят кани представител на Европейския парламент като постоянен наблюдател в Европейския съвет по полупроводниците, по-специално на заседания във връзка с глава IV относно наблюдението и реакцията при кризи.
Председателят гарантира участието на съответните други институции и органи на Съюза като наблюдатели в Европейския съвет по полупроводниците по отношение на заседанията, свързани с глава IV относно наблюдението и реакцията при кризи.
Наблюдателите и експертите нямат право на глас и не участват в изработването на становища, препоръки или съвети на Европейския съвет по полупроводниците и неговите подгрупи.
Когато е целесъобразно, Европейският съвет по полупроводниците може да прикани тези наблюдатели и експерти да допринесат с данни и информация. 5.
Европейският съвет по полупроводниците предприема необходимите мерки, за да гарантира сигурната обработка на поверителната информация в съответствие с член 32.
Ра з де л 2 На ци о н ал ни ко мп етен тни о рг а н и
Член 31 Определяне на национални компетентни органи и единни звена за контакт 1.
Всяка държава членка определя един или повече национални компетентни органи, които да осигуряват прилагането и изпълнението на настоящия регламент на национално равнище. 2.
Когато държава членка определи повече от един национален компетентен орган, тя ясно определя съответните отговорности на въпросните органи и гарантира, че те си сътрудничат ефективно и ефикасно за изпълнение на задачите си съгласно настоящия регламент, включително по отношение на определянето и дейностите на националното единно звено за контакт, посочено в параграф 3. 3.
Всяка държава членка определя едно национално единно звено за контакт, което да изпълнява функция за връзка при осигуряването на трансгранично сътрудничество с националните компетентни органи на други държави членки, с Комисията и с Европейския съвет по полупроводниците („единно звено за контакт“).
Когато държава членка определи само един компетентен орган, този компетентен орган изпълнява същевременно функцията на единно звено за контакт.